इस्सै चाल्ली साहित्य-सिरजना दे खेतरै च कुसै भाशा दे साहित्य दे पूर्ण विकास ते उसदे स्तर दी गुणात्मकता गी यकीनी बनाने आस्तै दूइयें देशी-विदेशी भाशाएं दे साहित्य कन्नै सम्पर्क रक्खना ते उन्दे कन्नै वाबस्ता रौह्‌ना लाज़मी होंदा ऐ। साहित्यक तौर पर सम्पर्क ते वाबस्तगी रक्खने दा सारें शा अहम ते म्हत्तवपूर्ण साधन अनुवाद ऐ। बाकी दियें प्रादेशिक, राश्ट्री जां अन्तर्राश्ट्री यानी विकसित भाशाएं दे साहित्य दे अध्ययन कन्नै भाशा-विशेश दी साहित्य-सिरजना दा खितिज व्यापक होई सकदा ऐ, उसगी नमियां दिशां ते आयाम ध्होई सकदे न ; उसदी सोच-संवदना दा गास मोकला होई सकदा ऐ। उसदा लेखक खुहै दे डिड्डूं आह्‌ले बन्द खुबटी दे माहौल चा निकलियै विशाल जगत दी मोकली सोच-संवेदना दी धारा कन्नै जुड़ी सकदा ऐ जिसदे फलसरूप उसदी विकसित द्रिशटी दा रचनात्मक प्रभाव उसदी साहित्य-सिरजना पर पौना बड़ा कुदरती ते सैह्‌ज ऐ.। आक्खने दा मतलब ऐ जे कुसै भासा दे साहित्य गी नमें आय़ाम देने ते उसदे साहित्य स्तर गी उबड़ा चुक्कने आस्तै बाकी दियें भाशाएं च होआ करदी साहित्य-सरजना दे सम्पर्क च रौह्‌ना बड़ा जरूरी ऐ ते इस आस्तै साहित्य अनुवाद दी प्रक्रिया खासी म्हत्त्वपूर्ण भूमिका नभाई सकदी ऐ।